เมืองไทยประกันชีวิตได้ ISO 22301:2012ตอกย้ำความมั่นคง-การบริหารธุรกิจที่ยั่งยืน
นายสาระ ล่ำซำ กรรมการผู้จัดการและประธานเจ้าหน้าที่บริหาร บริษัท เมืองไทยประกันชีวิต จำกัด (มหาชน) เปิดเผยว่า บริษัทฯ ได้รับการรับรองมาตรฐานการบริหารความต่อเนื่องทางธุรกิจ ISO 22301:2012 (Business Continuity Management System: BCMS) จากหน่วยตรวจรับรอง ทูฟ นอร์ด (TUV NORD) ซึ่งยืนยันถึงการพัฒนาองค์กรให้มีระบบการบริหารความต่อเนื่องทางธุรกิจอย่างสมบูรณ์ มีประสิทธิภาพและประสิทธิผล ทั้งช่วยสร้างให้เกิดการบริหารความยั่งยืน (Sustainable Development) ขององค์กรได้อย่างแท้จริง
22 ก.ย. 2558

นายสาระ ล่ำซำ กรรมการผู้จัดการและประธานเจ้าหน้าที่บริหาร บริษัท เมืองไทยประกันชีวิต จำกัด (มหาชน) เปิดเผยว่า บริษัทฯ ได้รับการรับรองมาตรฐานการบริหารความต่อเนื่องทางธุรกิจ ISO 22301:2012 (Business Continuity Management System: BCMS) จากหน่วยตรวจรับรอง ทูฟ นอร์ด (TUV NORD) ซึ่งยืนยันถึงการพัฒนาองค์กรให้มีระบบการบริหารความต่อเนื่องทางธุรกิจอย่างสมบูรณ์ มีประสิทธิภาพและประสิทธิผล ทั้งช่วยสร้างให้เกิดการบริหารความยั่งยืน (Sustainable Development) ขององค์กรได้อย่างแท้จริง
บริษัท เมืองไทยประกันชีวิต จำกัด (มหาชน) ได้เล็งเห็นถึงความสำคัญของมาตรฐาน BCM นี้ จึงได้ดำเนินการขอรับรองมาตรฐาน BCM ที่มีการบริหารความเสี่ยงอย่างรอบด้าน และมีแผนฉุกเฉินที่รัดกุม พร้อมรองรับสถานการณ์ฉุกเฉินหรือภัยพิบัติต่างๆ ที่อาจะเกิดขึ้นได้ เพื่อลดผลกระทบที่อาจจะเกิดขึ้น ทั้งในด้านความปลอดภัยของเจ้าหน้าที่ การบริหารธุรกิจ การส่งมอบผลิตภัณฑ์และบริการในภาวะวิกฤต ลดผลกระทบจากการหยุดชะงักทางธุรกิจ ลดความสับสนและสร้างความมั่นใจได้ว่า ธุรกิจของบริษัทฯ จะสามารถดำเนินต่อไปได้ภายหลังจากที่เผชิญภาวะวิกฤตหรือภัยพิบัติ
นายสาระ ระบุว่า บริษัทฯ ได้ดำเนินการด้านต่างๆ เพื่อให้มีความพร้อมรองรับสถานการณ์ฉุกเฉิน อาทิ ระบุความเสี่ยงที่อาจจะเกิดขึ้นกับองค์กร ระบุกระบวนการที่สำคัญในการดำเนินธุรกิจและผลกระทบจากความเสี่ยงต่อกระบวนการเหล่านั้น จัดโครงสร้างการบริหารจัดการในภาวะวิกฤต พัฒนากลยุทธ์เพื่อสร้างแผนความต่อเนื่องทางธุรกิจ กำหนดศูนย์ปฏิบัติงานสำรอง และซักซ้อมเพื่อพิจารณาความสมบูรณ์ของแผนที่จัดทำขึ้น โดยทำความเข้าใจกับพนักงานทั่วทั้งองค์กรเพื่อให้เห็นความสำคัญของแผนงานดังกล่าว เป็นต้น
ทั้งนี้ องค์กรมาตรฐานระหว่างประเทศ (International Organization for Standardization: ISO) ได้กำหนดและประกาศใช้มาตรฐาน ISO 22301:2012 (Business Continuity Management: BCM) นี้ขึ้น เพื่อให้องค์กรมีการบริหารจัดการแบบองค์รวม ที่จะช่วยบ่งชี้ภัยคุกคามต่อองค์กรและผลกระทบของภัยคุกคามนั้นต่อการดำเนินธุรกิจ ทั้งยังเป็นกรอบการสร้างขีดความสามารถให้องค์กรมีความยืดหยุ่น เพื่อตอบสนองและปกป้องผลประโยชน์ของผู้มีส่วนได้เสีย ชื่อเสียง ภาพลักษณ์ และกิจกรรมที่สร้างมูลค่าอย่างมีประสิทธิผล
ขณะที่ หน่วยตรวจรับรอง ทูฟ นอร์ด เป็นหน่วยงานตรวจรับรองระบบจากประเทศเยอรมนีที่มีชื่อเสียงในระดับสากล ก่อตั้งมานานกว่า 150 ปี ซึ่งเป็นผู้ให้บริการตรวจสอบ และรับรองระบบมาตรฐานสากล รวมทั้งเป็นหน่วยงานที่ได้รับการรับรองจากสถาบัน Deutsche Akkreditierungsstelle GmbH (DAkkS) ได้เห็นว่าการที่บริษัท เมืองไทยประกันชีวิต จำกัด (มหาชน) ได้รับการรับรองมาตรฐาน BCM นี้ จะช่วยสร้างความแตกต่างในการบริการและความได้เปรียบในการแข่งขันมากได้ยิ่งขึ้น